**Limba Română mon amour**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă trezesc cu ea pe limbă

mă trezesc cu ea în gând

în ea dorul mi se schimbă

fără-a spune un cuvânt

Mă trezesc cu ea în gând

parcă-i pasăre măiastră

mă trezesc în ea visând

stea şi doliu la fereastră

Parcă-i pasăre măiastră

în ea dorul mi se schimbă

a mea lacrimă-i a noastră

mă trezesc cu ea pe limbă

Mă trezesc cu ea visând

nopţi şi zile stele-n gând

Costel Zăgan, Cezeisme II